Document ID: 31985R2245

*****
ΚΑΝΟΝΙΣΜΟΣ (ΕΟΚ) αριθ. 2245/85 ΤΟΥ ΣΥΜΒΟΥΛΙΟΥ
της 2ας Αυγούστου 1985
για τον καθορισμό ορισμένων τεχνικών μέτρων για τη διατήρηση των αλιευτικών πόρων στην Ανταρκτική
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 170/83 του Συμβουλίου της 25ης Ιανουαρίου 1983 περί θεσπίσεως κοινοτικού καθεστώτος διατηρήσεως και διαχειρίσεως των αλιευτικών πόρων (1), και ιδίως το άρθρο 11,
την πρόταση της Επιτροπής,
Εκτιμώντας:
ότι, σύμφωνα με το άρθρο 2 του κανονισμού (ΕΟΚ) αριθ. 170/83, τα μέτρα διατηρήσεως, που είναι αναγκαία για την πραγματοποίηση των στόχων που απαριθμούνται στο άρθρο 1 του εν λόγω κανονισμού, πρέπει να διατυπωθούν με βάση τις διαθέσιμες επιστημονικές συστάσεις·
ότι η σύμβαση περί της διατήρησης της θαλάσσιας χλωρίδας και πανίδας της Ανταρκτικής, η οποία στο εξής καλείται «σύμβαση», εγκρίθηκε εξ ονόματος της Κοινότητας με την απόφαση 81/691/ΕΟΚ (2)·
ότι η σύμβαση αυτή άρχισε να ισχύει για την Κοινότητα στις 21 Μαΐου 1982·
ότι η Επιτροπή για τη Διατήρηση της Θαλάσσιας Χλωρίδας και Πανίδας της Ανταρκτικής, που ιδρύθηκε με τη σύμβαση, ενέκρινε και κοινοποίησε, στις 5 Οκτωβρίου 1984, συστάσεις που διατύπωσε η επιστημονική της επιτροπή, προκειμένου να απαγορευθεί η αλιεία στα ανοιχτά των ακτών της Νότιας Γεωργίας και να καθορισθεί, στη ζώνη που καλύπτεται από τη σύμβαση, ένα ελάχιστο μέγεθος ματιών για ορισμένους τύπους διχτυών και για ορισμένα είδη ψαριών·
ότι, επειδή δεν προβλήθηκαν αντιρρήσεις σχετικά με αυτές τις συστάσεις από ένα από τα συμβαλλόμενα μέρη της σύμβασης, οι συστάσεις αυτές κατέστησαν υποχρεωτικές στις 5 Απριλίου 1985, δυνάμει του άρθρου ΙΧ παράγραφος 6 της σύμβασης αυτής·
ότι η Κοινότητα είναι τώρα υποχρεωμένη να εφαρμόσει τις συστάσεις αυτές, όσον αφορά τους κοινοτικούς αλιείς·
ότι μπορεί να καταστεί αναγκαία η θέσπιση λεπτομερειών εφαρμογής του παρόντος κανονισμού· ότι οι λεπτομέρειες αυτές πρέπει να θεσπιστούν σύμφωνα με τη διαδικασία που καθορίζεται στο άρθρο 14 του κανονισμού (ΕΟΚ) αριθ. 170/83,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Πεδίο εφαρμογής
1. Ο παρών κανονισμός εφαρμόζεται στους αλιείς της Κοινότητας που αλιεύουν και κατέχουν επί του σκάφους ψάρια από τους αλιευτικούς πόρους στους οποίους εφαρμόζεται η σύμβαση, σύμφωνα με το άρθρο 1 αυτής, με εξαίρεση τους αλιευτικούς πόρους που ευρίσκονται στα ύδατα που υπόκεινται, ενδεχομένως, στη δικαιοδοσία παράκτιου κράτους, σύμφωνα με το διεθνές δίκαιο.
2. Ο παρών κανονισμός εφαρμόζεται επιφυλασσομένων των διατάξεων της σύμβασης και προωθεί την πραγματοποίηση των στόχων και των αρχών της σύμβασης, καθώς και την εφαρμογή των διατάξεων της τελικής πράξης της συνδιάσκεψης κατά την οποία ενεκρίθη.
Άρθρο 2
Απαγόρευση αλιείας
Με την επιφύλαξη του άρθρου 1, απαγορεύεται οποιαδήποτε αλιεία σε ζώνη 12 μιλίων στα ανοικτά των ακτών της Νοτίου Γεωργίας.
Άρθρο 3
Ελάχιστο μέγεθος ματιών
Απαγορεύεται η χρήση ή η ρυμούλκηση μηχανότρατας, δανικής τράτας ή άλλων παρόμοιων διχτυών, που έχουν σε ένα από τα μέρη τους μάτια μικρότερου μεγέθους από αυτό που προσδιορίζεται στο παράρτημα για την άμεση αλιεία των ειδών ή ομάδων ειδών ψαριών, που αναφέρονται στο παράρτημα.
Άρθρο 4
Προσδιορισμός του μεγέθους των ματιών
Για τα δίχτυα που αναφέρονται στο άρθρο 3, το ελάχιστο μέγεθος ματιού που προβλέπεται στο παράρτημα προσδιορίζεται σύμφωνα με τους κανόνες που θα θεσπιστούν, σύμφωνα με τη διαδικασία που αναφέρεται στο άρθρο 8.
Άρθρο 5
Προσαρμογή προσαρτημάτων στα δίχτυα
Απαγορεύεται η προσαρμογή κάθε προσαρτήματος σε δίχτυ, που αναφέρεται στο άρθρο 3, το οποίο μπορεί να φράξει τα μάτια οποιουδήποτε τμήματος αυτού του διχτυού ή να μειώσει τις διαστάσεις του. Εντούτοις, μπορεί να επιτραπεί η χρησιμοποίηση ορισμένων προσαρτημάτων, σύμφωνα με τη διαδικασία που αναφέρεται στο άρθρο 8.
Άρθρο 6
Χρησιμοποίηση εργαλείων
Κατά την άμεση αλιεία ενός από τα είδη που περιλαμβάνονται στο παράρτημα, δεν επιτρέπεται να βρίσκονται επί του σκάφους τράτες, δανικές τράτες και παρόμοια δίχτυα των οποίων το μέγεθος του ματιού έχει διαστάσεις μικρότερες από αυτές που προβλέπονται στο παράρτημα, εκτός εάν είναι σωστά στοιβαγμένα και τακτοποιημένα με τρόπο ώστε να μη μπορούν να χρησιμοποιηθούν εύκολα, δηλαδή:
α) τα δίχτυα πρέπει να έχουν αποσπαστεί από τις πλευρές και από τα σύρματα, καθώς και τα σχοινιά έλξης ή σύρσης·
β) τα δίχτυα που είναι πάνω ή κάτω από τη γέφυρα πρέπει να είναι στοιβαγμένα με ασφαλή τρόπο σε μέρος της υπερκατασκευής.
Γενικές διατάξεις
Άρθρο 7
Ο παρών κανονισμός δεν εφαρμόζεται ούτε στις αλιευτικές δραστηριότητες, που πραγματοποιούνται αποκλειστικά για επιστημονική έρευνα, ούτε στα ψάρια, μαλακόστρακα και μαλάκια, που αλιεύονται κατά τη διάρκεια αυτών των δραστηριοτήτων.
Άρθρο 8
Οι λεπτομέρειες εφαρμογής του παρόντος κανονισμού θεσπίζονται, σύμφωνα με τη διαδικασία που προβλέπεται στο άρθρο 14 του κανονισμού (ΕΟΚ) αριθ. 170/83.
Άρθρο 9
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ωστόσο, τα άρθρα 3 έως 6 εφαρμόζονται από την 1η Σεπτεμβρίου 1985.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Αυγούστου 1985.

Labels: 20
18
5
6